Acțiune introdusă la 8 decembrie 2022 — Canel Ferreiro/Consiliul
(Cauza T-766/22)
Limba de procedură: franceza
Părțile
Reclamantă: Maria Canel Ferreiro (Overijse, Belgia) (reprezentant: N. Maes, avocată)
Pârât: Consiliul Uniunii Europene
Concluzii
Reclamanta solicită Tribunalului:
admiterea prezentei acțiuni;
declararea acesteia ca fiind admisibilă și întemeiată;
anularea deciziei autorității împuternicite să facă numiri a Consiliului Uniunii Europene din 25/11/2021 prin care i se aplică reclamantei sancțiunea disciplinară a mustrării;
anularea deciziei autorității împuternicite să facă numiri a Consiliului Uniunii Europene din 01/09/2022 de respingere a reclamației nr. 2022,009 a reclamantei în temeiul articolului 90 alineatul (2) din statut;
anularea anchetei administrative EN-2101 și a raportului de anchetă din 28 mai 2021 al Unității Consilierilor Juridici din cadrul administrației Direcției Generale Dezvoltare Organizațională și Servicii — Direcția Resurse Umane a Secretariatului General al Consiliului Uniunii Europene privind reclamanta;
obligarea pârâtului la plata cheltuielilor de judecată suportate de reclamantă în cadrul prezentei proceduri.
Motivele și principalele argumente
În susținerea acțiunii, reclamanta invocă patru motive.
Primul motiv, întemeiat pe nelegalitatea anchetei administrative. Potrivit reclamantei, anchetatorii ar fi depășit cadrul factual și temporal al mandatului care le fusese acordat de autoritatea împuternicită să facă numiri.
Al doilea motiv, întemeiat pe nelegalitatea deciziei de respingere a reclamației. Reclamanta susține, în această privință, că principiul bunei administrări, consacrat la articolul 41 din Carta drepturilor fundamentale a Uniunii Europene, nu a fost respectat și că reclamanta nu a avut dreptul la un tratament imparțial al dosarului său.
Al treilea motiv, întemeiat pe nerespectarea dreptului la apărare. Reclamanta invocă lipsa unei alegații concrete cu privire la faptul reținut în sarcina reclamantei.
Al patrulea motiv, întemeiat pe lipsa probei. Potrivit reclamantei, încălcările articolelor 12 și 21 din Statutul funcționarilor Uniunii Europene nu sunt dovedite corespunzător cerințelor legale, astfel încât acestea nu puteau fi reținute în sarcina reclamantei pentru a justifica sancțiunea disciplinară a mustrării.
____________